Author: MZ SR
Last saved by: spano
Company: Ministerstvo Zdravotníctva SR

Predkladacia správa

Materiál sa predkladá ako iniciatívny návrh.

 Účelom predloženého návrhu je pripraviť podmienky na vyriešenie dlhu Spoločnej zdravotnej poisťovne voči osobitnému účtu prerozdeľovania povinného zdravotného poistenia ešte pred prijatím nového zákona o zdravotnom poistení a zákona o zdravotných poisťovniach,  dohľade nad zdravotnou starostlivosťou a o zmene a doplnení niektorých zákonov, ktoré sa vypracovali na základe Programového vyhlásenia vlády Slovenskej republiky.

Navrhovaná právna úprava zjednoduší aj transformáciu Všeobecnej zdravotnej poisťovne na akciovú spoločnosť, ktorú navrhuje nový zákon o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, a to najmä pokiaľ ide o finančné zdroje potrebné na túto transformáciu.

Návrh zákona upravuje zrušenie Spoločnej zdravotnej poisťovne a s tým súvisiace inštitúty.

Predložený návrh zákona nemá  dopad na štátny rozpočet, rozpočet obcí ani vyšších územných celkov.

V rámci medzirezortného pripomienkového konania bol návrh zákona zaslaný celkom 73 pripomienkujúcim orgánom. Ani do času predloženia materiálu svoje stanovisko neoznámili tieto povinne pripomienkujúce orgány: Ministerstvo školstva SR a Ministerstvo zahraničných vecí SR.

Návrh zákona prerokovala Legislatívna rada vlády SR dňa 4. novembra 2003 s pripomienkami, ktoré sú v návrhu zákona zapracované. Návrh zákona sa predkladá na rokovanie vlády v súlade so závermi Legislatívnej rady vlády SR.

Vyhlásenie predkladateľa

	V rámci medzirezortného pripomienkového konania sa neodstránil rozpor vyplývajúci zo zásadného nesúhlasu Ministerstva pôdohospodárstva SR, Ministerstvo vnútra SR, Ministerstva obrany SR, Protimonopolného úradu SR, Spoločnej zdravotnej poisťovne, Vzájomnej životnej poisťovne Dôvera, Chemickej zdravotnej poisťovne Apollo a Slovenskej komory stredných zdravotníckych pracovníkov s návrhom zákona ako celku.
	
Z uvedených dôvodov sa návrh zákona predkladá s rozporom.